પાત્રોના ચહેરાઓ સ્પષ્ટ ન થાય તે રીતનું આલેખન હેતુઃપૂર્વક કર્યું છે. પરિવેશ પણ કોઇ સ્થળ-કાળને સ્પષ્ટ ન કરે તે રીતે આલેખન કરવાનું સ્વીકારે છે. ઘણી વાર્તાઓમાં તો દુનીયાના કોઇપણ છેડે થયેલ બે-વતન લોકોનું પ્રતિનિધિત્વ કરે તે પ્રકારનું વૈશ્વિક આલેખન કરી શક્યાં છે. ભારતીય સાહિત્ય વારસાનો, ઇસ્લામીક કથાઓનો, બૌદ્ધ સાથે સંકળાયેલી કથાઓનો ભાગ્યે જ આટલો અર્થસભર વિનિયોગ અન્યત્ર જોવા મળે. આવી પૌરાણિક કથાઓ જયારે વિભાજન અને પછીના સમયગાળાની સામાન્યજનની માનસિકતાને ઉજાગર કરનારી નીવડે ત્યારે આશ્ચર્ય ચકિત થઇ જવાય- તે હદનું એમનું અર્થઘટન આપણને પ્રાપ્ત થાય છે. પશ્ચિમી સાહિત્યના અભ્યાસી હોવા છતાં સર્જન કરતી વેળાએ પૂરાં ભારતીય-ઉપખંડના બની રહ્યાં છે તે એમની અનન્ય સિદ્ધિ છે. વિવિધ સ્તરે વિસ્તરેલ વિભાજનની વ્યથા, બેવતન થવાનું દુઃખ, વર્તમાનની નિઃસારતા, એક બોઝિલ એવું ભારેખમ વાર્તાવિશ્વ આપણાં ચિત્ત પર હાવિ થાય છે. એક રીતે તે વિશેષ છે તો તે જ એમની સર્જકિય દાયરાની મર્યાદા પણ બની રહે છે. કોઇ પણ વાર્તામાં બાળપણના સંદર્ભ સાથે આછેરી આનંદની લહર અનુભવાય બાકી ભારેખમ. સહ્યદયોને આ વાર્તાઓ ખુબ ગમશે.